སྤྱི་ཚོགས་ལ་ཤུགས་རྐྱེན་ཐེབས་ཚུལ་གྱི་ཐད་ནས་བཤད་ན་དེང་སང་གི་ཡིག་སྒྱུར་གྱིས་བཀའ་འགྱུར་བསྟན་འགྱུར་གྱི་དོ་ཟླ་ཡོང་ཐབས་མེད་པ་ནི་བཤད་མ་དགོས་པ་ཞིག་ཡིན།བཀའ་འགྱུར་བསྟན་འགྱུར་གྱི་ནང་གི་དགོངས་དོན་ཞིག་ཉམས་སུ་ལེན་ཆེད།མི་ཞིག་འགྲོ་བ་མིའི་སྤྱི་ཚོགས་ལ་རྒྱང་འབྲོས་ཀྱིས་མི་ཚེ་ཞིག་རི་ལ་ཁེར་སྐྱེལ་བྱེད།དེ་ནི་བཀའ་འགྱུར་བསྟན་འགྱུར་གྱི་ཤུགས་རྐྱེན་ཡིན།སྟོད་ཉི་མ་ལྷ་སར་མཇལ་བའི་ཆེད་དུ།ཡིག་ངོ་མི་ཆོད་པའི་ཨ་མདོའི་འབྲོག་པ་ཞིག་གིས་སྦྲ་ནག་བལྟབས།སྒོ་ཟོག་རྣམས་བཙོང་།བྱིས་པ་དང་རྒན་རྒོན་ཆ་ཚང་ཁྲིད་ནས་ཟླ་གྲངས་དུ་མའི་དབུས་ལམ་དུ་ཞུགས་ཐུབ།དེ་ནི་བཀའ་འགྱུར་བསྟན་འགྱུར་གྱི་ཤུགས་རྐྱེན་ཡིན།དབུས་མཇལ་བ་རྣམས་ལམ་དུ་ཆག་སྒོ་བྱུང་ནས་ཁྱིམ་མི་རེ་ཟུང་ལ་རྐང་ཆག་ལག་ཆག་རེ་བྱུང་བ་ནི་ཡ་མཚན་ཅི།ཐ་ན་མི་སྲོག་རླངས་འཁོར་གང་རེ་བསྐྱལ་ན་ཡང་དེ་ལ་འགྱོད་པ་བྱེད་པ་ཕར་ཞོགས་དེ་ཚོགས་བསགས་སྒྲིབ་སྦྱོང་དུ་སྒོམ་པར་བྱེད།དེ་ཡང་བཀའ་འགྱུར་བསྟན་འགྱུར་གྱི་ཤུགས་རྐྱེན་ཡིན།